प्रतिभाको घुँडाको शल्यक्रिया गर्नुपर्ने, कोर्टमा फर्किन कम्तीमा ९ महिना लाग्‍ने
पाँचौं आरबीबी–एनभीए क्लब च्याम्पियनसिपको फाइनल खेल्दा चोट बोकेकी न्यु डायमन्ड तथा राष्टिय महिला भलिबल टोलीकी मुख्य स्पाइकर प्रतिभा माली कोर्टमा फर्कन ९ महिनादेखि १ वर्ष लाग्ने देखिएको छ । 
काठमाडौँ — पाँचौं आरबीबी–एनभीए क्लब च्याम्पियनसिपको फाइनल खेल्दा चोट बोकेकी न्यु डायमन्ड तथा राष्टिय महिला भलिबल टोलीकी मुख्य स्पाइकर प्रतिभा माली कोर्टमा फर्कन ९ महिनादेखि १ वर्ष लाग्ने देखिएको छ । शुक्रबार एपीएफविरुद्धको फाइनलका क्रममा तेस्रो सेटको अन्तिमतिर (न्यु डायमन्डले २०–२२ को अग्रता लिइरहँदा) स्पाइक प्रहार गरी कोर्टमा टेक्ने क्रममा ल्यान्डिङ नमिल्दा दायाँ घुँडामा चोट बोकेकी प्रतिभाको उपचार त्रिपुरेश्वरस्थित ब्लुक्रस अस्पतालमा भइरहेको छ । सोमबार उनको घुँडाको एमआरआई गरिएको थियो । अस्पतालका सिनियर सर्जन प्रज्वलमान श्रेष्ठको नेतृत्वमा प्रतिभाको उपचार भइरहेको छ । घुँडामा रगत जमेकाले एमआरआई ढिला भएको हो । एमआरआईको रिपोर्टअनुसार उनको घुँडामा तीन ठाउँमा लिगामेन्ट च्यातिएको छ, जसलाई एसीएल इन्ज्युरी भनिन्छ । त्यसबाहेक मिडियल मेनिस्कस टेयर र मिडियल कोल्याट्रल इन्ज्युरी भएको छ । त्यसका लागि शल्यक्रिया गर्नुपर्नेछ ।‘एमआरआईको रिपोर्ट हेरेपछि डाक्टरले शल्यक्रिया गर्नुपर्छ भन्नुभएको छ । एक साताभित्र शल्यक्रिया हुनेछ र उनी कम्तीमा ९ महिनादेखि १ वर्षसम्म कोर्टबाट बाहिर रहनुपर्नेछ,’ न्यु डायमन्ड क्लबकी म्यानेजर सुनकेशरी मालीले कान्तिपुरसँग भनिन् ।